钦定古今图书集成/明伦汇编/氏族典/第425卷 > 《廖用贤尚友录》 > 满宠
## 钦定古今图书集成/明伦汇编/氏族典/第425卷 > 《廖用贤尚友录》 > 满宠

按《魏志满宠传》，“宠字伯宁，山阳昌邑人，为郡督邮，守
高平，弃官归。太祖临兖州，辟为从事。及为大将军，辟
署西曹属。时袁绍盛于河朔，而汝南绍之本郡，门生
宾客布在诸县，拥兵拒守。太祖忧之，以宠为汝南太
守。建安十三年，从太祖征荆州，大军还，留宠行奋威
将军，屯当阳。孙权数扰东陲，复召宠还为汝南太守”，
赐爵关内侯。关羽围襄阳，宠往救，力战有功，羽遂退。
进封安昌亭侯。文帝即王位，迁扬武将军，更拜伏波
将军，进封南乡侯。黄初五年，拜前将军。明帝即位，进
封昌邑侯。太和四年，拜征东将军。景初二年，以宠年
老，征还，迁为太尉。宠不治产业，家无馀财。正始三年
薨，谥曰景侯。